Diari Oficial de la Generalitat Valenciana


Sumari del DOGV 9845, del 09-05-2024 (2024/4010)

RESOLUCIÓ de 2 de maig de 2024, del director general de Turisme, per la qual es convoquen les proves d'habilitació de guia de turisme de la Comunitat Valenciana.
-----------------------------------------------------------------------------------------------------------------------------------------------------------------

### Dades del document

Número de DOGV
:   9845

Data del DOGV
:   09-05-2024

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2024/4010


Data del document
:   02-05-2024

Organisme emissor
:   Conselleria d'Innovació, Indústria, Comerç i Turisme

Tipus de document
:   Resolució

Descriptors 

:   * Conselleria d'Innovació, Indústria, Comerç i Turisme
    * examen
    * turisme

RESOLUCIÓ de 2 de maig de 2024, del director general de Turisme, per la qual es convoquen les proves d'habilitació de guia de turisme de la Comunitat Valenciana. [2024/4010]  
L'article 5 del Decret 62/1996, de 25 de març, del Consell, pel qual s'aprova el Reglament regulador de la professió de guia de turisme, establix que l'exercici de l'activitat professional de guia de turisme a la Comunitat Valenciana requerirà obtindre una habilitació que tindrà caràcter indefinit. Així mateix, establix que esta habilitació s'obtindrà mitjançant la superació de les proves que convoque, amb esta finalitat, la conselleria que tinga les competències en matèria de turisme, i no tindrà la consideració de títol, sinó de qualificació professional per a l'exercici d'esta activitat.  
D'altra banda, l'article 8 d'este decret preveu la convocatòria periòdica de proves i establix que el procediment es regirà per les convocatòries respectives, que determinaran, a més, el sistema, el tribunal i altres circumstàncies que siguen procedents.  
Amb esta convocatòria es pretén facilitar la participació del màxim nombre possible d'aspirants a exercir la professió de guia de turisme, a fi de no sols facilitar la creació d'ocupació i la integració dels visitants amb la població, la cultura i el medi ambient local, sinó d'incrementar i millorar l'oferta de servicis turístics de difusió, assessorament i informació sobre recursos i manifestacions històriques, culturals, artístiques o qualssevol altres de caràcter turístic per a valorar la història, la cultura, les tradicions, el territori i el paisatge de la Comunitat Valenciana.  
  
Vist el que disposa l'article 20 del Decret 226/2023, de 19 de desembre, del Consell, pel qual s'aprova el Reglament orgànic i funcional de la Conselleria d'Innovació, Indústria, Comerç i Turisme, resolc:  
  
  
Convocar les proves per a l'obtenció de l'habilitació de guia de turisme de la Comunitat Valenciana.  
  
Les proves s'ajustaran al que s'establix a continuació:  
  
Primer. Objecte de la convocatòria i àmbit de l'habilitació  
La present convocatòria té per objecte la realització de proves per a l'obtenció de l'habilitació de guia de turisme de la Comunitat Valenciana, segons la definició i l'abast que de la professió efectuen els articles 2 i 3 del Decret 62/1996, de 25 de març, del Consell, pel qual s'aprova el Reglament regulador de la professió de guia de turisme.  
  
  
Segon. Requisits de les persones aspirants  
2.1. Podran accedir a les proves d'aptitud per a l'obtenció de l'habilitació de guia de turisme de la Comunitat Valenciana les persones físiques que reunisquen els requisits següents:  
a) Ser major d'edat.  
b) Estar en possessió d'algun dels títols següents:  
- Diplomatura en Turisme.  
- Diplomatura en Empreses i Activitats Turístiques.  
- Títol de tècnic d'Empreses i Activitats Turístiques.  
- Títol de tècnic superior de Guia, Informació i Assistència Turística.  
- Títol d'Informació i Comercialització Turística.  
- Grau, diplomatura o llicenciatura universitària.  
- Qualssevol altres equivalents o homologats als anteriors.  
  
En el cas de títol estranger, la persona interessada haurà d'acreditar l'homologació d'este per l'òrgan competent o, en defecte d'això, document que acredite haver sol·licitat la seua homologació. En este últim cas, la resolució d'habilitació de guia de turisme de la Comunitat Valenciana mancarà d'eficàcia fins a la presentació en la Direcció General de Turisme, en el termini màxim de 24 mesos, comptats des de la data d'esta, de la corresponent homologació. Transcorregut este termini, decaurà el dret a obtindre l'habilitació.  
En el cas de títols universitaris obtinguts en un estat membre de la Unió Europea o firmant de l'Acord sobre l'Espai Econòmic Europeu, l'homologació podrà substituir-se per l'aportació del suplement europeu al títol o diploma suplement, segons el model establit per la Comissió Europea, Consell d'Europa i UNESCO-CEPES (Consell Europeu per a l'Ensenyament Superior).  
c) Poder acreditar el domini d'una llengua estrangera, nivell mínim B2 del Marc Europeu Comú de Referència per a les Llengües i, a més, per a les persones estrangeres d'una de les oficials de la Comunitat Valenciana, igualment amb un nivell mínim B2, o, si és el cas, llengua de signes, sempre abans de la publicació de la llista definitiva.  
  
El domini de les llengües oficials de la Comunitat Valenciana s'entendrà acreditat amb la titulació a què es referix l'apartat b anterior obtinguda en qualsevol d'estes.  
A més dels documents expedits per organismes oficials, s'entendrà acreditat el domini d'una llengua estrangera quan la persona aspirant, de nacionalitat diferent de l'espanyola, presente un certificat d'haver cursat i finalitzat al seu país d'origen, com a mínim, estudis secundaris.  
  
d) En el cas de persones estrangeres no comunitàries, s'haurà de comptar amb les autoritzacions o permisos de treball o residència a Espanya que resulten aplicables segons el que disposa la legislació sobre drets i llibertats dels estrangers a Espanya.  
2.2. Els requisits establits hauran de posseir-se abans del dia de finalització del termini de presentació de sol·licituds, excepte el requisit del punt 2.1.c, que, en tot cas, haurà de quedar acreditat abans de la publicació de la llista definitiva de les persones aspirants declarades aptes en les proves.  
  
Tercer. Persones aspirants amb diversitat funcional  
3.1. El tribunal establirà, per a les persones amb diversitat funcional que així ho sol·liciten i acrediten, les adaptacions necessàries per a la realització de les proves. A este efecte, les persones interessades hauran de formular la petició corresponent en la sol·licitud de participació en les proves seguint les instruccions que es detallen en el punt següent.  
  
3.2. Les persones aspirants amb diversitat funcional podran sol·licitar les mesures d'adaptació que necessiten, previstes en els corresponents apartats de l'imprés esmentat, d'acord amb la classificació següent:  
1) Eliminació de barreres arquitectòniques i taula adaptada a la cadira de rodes.  
2) Ampliació del temps de duració de la prova. Per a poder dur a terme esta mesura d'adaptació, les persones aspirants han de presentar, obligatòriament, el certificat expedit per l'òrgan oficial competent que especifique: el diagnòstic i el temps (nombre de minuts) d'ampliació que sol·licita.  
3) Augment de la grandària dels caràcters del qüestionari, per dificultat de visió.  
4) Necessitat d'intèrpret, a causa de discapacitat auditiva.  
5) Sistema Braille d'escriptura o ajuda d'una persona, per invident.  
  
6) Altres, cal especificar quines.  
3.3. Si en el desenvolupament de les proves se susciten dubtes raonables al tribunal respecte de la compatibilitat funcional d'una persona aspirant, podrà recaptar el corresponent informe de la comissió mixta d'estudi de les discapacitats competent per a dictaminar sobre les capacitats i adaptabilitat de les persones amb discapacitat funcional, i en este cas la persona aspirant podrà participar condicionalment en el procés selectiu, i quedar en suspens la resolució definitiva sobre l'admissió o l'exclusió de les proves fins a la recepció de l'informe.  
  
  
Quart. Termini de presentació de sol·licituds, formalització i presentació telemàtica d'estes i llistes de les persones aspirants  
4.1. El termini per a la presentació de sol·licituds serà de vint dies hàbils, a comptar des de l'endemà de la publicació d'esta resolució en el Diari Oficial de la Generalitat Valenciana.  
  
La tramitació s'efectuarà per via telemàtica des de la seu electrònica de la Generalitat, en l'enllaç de tramitar amb certificat del tràmit de la guia Prop corresponent a les proves d'habilitació de guia de turisme de la Comunitat Valenciana, en l'enllaç següent:  
https://www.gva.es/va/inicio/procedimientos'id\_proc=G748  
Es podrà aportar/esmenar qualsevol documentació únicament a través de l'apartat d'esmena del mateix tràmit electrònic:  
https://www.gva.es/va/inicio/procedimientos'id\_proc=G748  
Per a procedir amb la tramitació telemàtica, les persones sol·licitants hauran de disposar de firma electrònica avançada. En cas de dubtes respecte de la configuració de l'ordinador, sistemes operatius i navegadors, certificat digital o altres temes, poden fer ús dels servicis en línia de GVA disponibles en l'enllaç: https://sede.gva.es/va/ajuda/suport  
  
Serà inadmesa tota sol·licitud que no haja sigut presentada telemàticament a través del procediment establit, encara que s'hagen abonat les taxes corresponents.  
La sol·licitud haurà de ser no només omplida, sinó tramitada fins a l'obtenció del justificant de registre d'entrada.  
La sol·licitud incorporarà una declaració responsable, mitjançant la qual la persona sol·licitant manifesta sota la seua responsabilitat que totes les dades recollides en la sol·licitud i la documentació adjunta són verídiques i que es troba en possessió de la documentació que així ho acredita, i queda a la disposició de la Generalitat per a la comprovació que s'estime oportuna. Segons el que disposa l'article 69.4 de la Llei 39/2015, 1 d'octubre, del procediment administratiu comú de les administracions, «la inexactitud, falsedat o omissió, de caràcter essencial, de qualsevol dada o informació que s'incorpore a una declaració responsable o a una comunicació, o la no presentació davant de l'administració competent de la declaració responsable, la documentació que es requerisca en cada cas per a acreditar el compliment del que s'ha declarat, o la comunicació, determinarà la impossibilitat de continuar amb l'exercici del dret o activitat afectada des del moment en què es tinga constància de tals fets, sense perjuí de les responsabilitats penals, civils o administratives que pertoquen». Este supòsit determinarà la impossibilitat de continuar en el procés.  
  
4.2. A les sol·licituds s'adjuntarà la documentació següent:  
a) Títol, o resguard d'este, o suplement europeu al títol que permeta l'accés a la prova.  
En cas de títol estranger, acreditació de l'homologació d'este per l'òrgan competent o, en defecte d'això, document que acredite haver sol·licitat la seua homologació a l'òrgan competent.  
b) Document que acredite el domini d'una o diverses llengües estrangeres, mínim nivell B2, del Marc Europeu Comú de Referència per a les Llengües, idiomes oficials de la Comunitat Valenciana per a persones sol·licitants estrangeres, igualment amb un nivell mínim B2, o llengua de signes, si és el cas.  
En cas de no estar en possessió del document corresponent, compromís d'obtindre'l i aportar-lo amb anterioritat a la publicació de la llista definitiva de persones aptes en les proves.  
c) En el cas que es pretenga la convalidació de coneixements del temari prevista en l'article 11, en relació amb l'article 9 del Decret 62/1996, de 25 de març, sense perjuí del que establix el paràgraf següent, memòria explicativa detallada de la coincidència de coneixements i expedient acadèmic en què consten les assignatures a les quals es referix esta memòria. En cas de no presentar la memòria explicativa detallada o l'expedient acadèmic, no es convalidarà la matèria sol·licitada.  
Les persones aspirants que disposen del màster en Guia Turístic i Interpretació del Patrimoni, els especialistes en interpretació del patrimoni i guia turístic, els experts en informació, interpretació i guia turístic i els tècnics superiors de Guia, Informació i Assistència Turística o en Informació i Comercialització Turística podran sol·licitar la convalidació de les proves de la fase de coneixements específics de l'apartat 9.1.2 sense necessitat de presentar la memòria explicativa a què es referix el paràgraf anterior.  
d) En el cas que la documentació presentada no estiga escrita en valencià o castellà, s'acompanyarà una traducció jurada d'esta.  
  
e) Documentació acreditativa de l'exempció o bonificació de la taxa.  
4.3. Acabat el termini de vint dies hàbils per a la presentació telemàtica de sol·licituds, revisades aquestes, la Direcció General de Turisme elaborarà una llista provisional de persones admeses i excloses.  
4.4. Les persones aspirants excloses disposaran d'un termini de deu dies hàbils per a l'esmena de defectes i la presentació d'al·legacions contra esta llista provisional, únicament a través del apartat d'esmena del tràmit electrònic:  
https://www.gva.es/va/inicio/procedimientos'id\_proc=G748  
No s'admetrà cap esmena o al·legació que no siga presentada a través d'este tràmit.  
Transcorreguts els deu dies a què es referix el paràgraf anterior, s'elaborarà la llista definitiva en la qual es resoldran les al·legacions, si és el cas, presentades. Si no s'hi han produït al·legacions, la llista provisional es considerarà automàticament definitiva.  
4.5. En les mateixes llistes figuraran les convalidacions de coneixements admeses.  
4.6. La publicació de tots els actes integrants del procediment (amb, si és el cas, llistes annexes) s'efectuarà en la seu electrònica de la Generalitat, en el tràmit electrònic:  
https://www.gva.es/va/inicio/procedimientos'id\_proc=G748  
  
Quint. Taxa d'inscripció en la convocatòria de les proves  
Segons el que disposa l'article 32.1.5 de la Llei 20/2017, de 28 de desembre, de la Generalitat, de taxes, la taxa d'inscripció en la convocatòria serà de 15 euros.  
La taxa s'abonarà en el mateix tràmit telemàtic de sol·licitud d'inscripció en les proves, a través de pagament amb targeta de crèdit o dèbit, o a través de càrrec en compte d'entitat col·laboradora.  
L'esmentada taxa afecta totes les persones que sol·liciten l'admissió a les proves. La falta de l'abonament de la taxa d'inscripció en la convocatòria determinarà l'exclusió de la persona aspirant.  
Estaran exempts del pagament de la taxa d'inscripció en la convocatòria:  
a) Les persones contribuents que siguen membres d'una família nombrosa de categoria especial o d'una família monoparental de categoria especial.  
b) Les persones contribuents que siguen persones amb discapacitat, amb un grau de discapacitat igual o superior al 33%.  
  
c) Les contribuents que siguen víctimes d'actes de violència sobre la dona que acrediten esta condició mitjançant qualsevol dels mitjans de prova previstos en la normativa autonòmica contra la violència sobre la dona en l'àmbit de la Comunitat Valenciana.  
d) Les persones contribuents que estiguen en situació d'exclusió social acreditada per l'òrgan competent en matèria de benestar social de l'ajuntament de residència.  
Tindran una bonificació del 50 % els membres de famílies nombroses de categoria general i els membres de famílies monoparentals de categoria general.  
Les persones participants que, en formalitzar la inscripció, s'acullen a l'exempció o bonificació de les taxes hauran d'adjuntar a la sol·licitud telemàtica una còpia del títol de família nombrosa o del corresponent certificat, i ho faran constar marcant una creu en l'apartat corresponent de l'imprés de sol·licitud.  
Procedirà la devolució de l'import pagat únicament en els supòsits i procediments que preveu l'article 1.2.6 de la Llei 20/2017, de 28 de desembre, de la Generalitat, de taxes.  
  
Sext. Gestió de les proves  
La gestió de les proves d'habilitació correspondrà a la Direcció General de Turisme.  
  
Sèptim. Composició del tribunal  
7.1. El tribunal estarà compost per set membres, s'haurà de designar el mateix nombre de suplents i tindrà la següent composició: president/a, secretari/ària i cinc vocals.  
7.2. El president o presidenta, secretari o secretària i un/a vocal es designaran entre el personal funcionari de la direcció general que gestiona les proves.  
- Un/a vocal es nomenarà entre el personal funcionari de la conselleria que exercisca les competències en matèria de cultura i patrimoni.  
- Dos vocals es designaran entre professors oficialment reconeguts de les universitats de la Comunitat Valenciana especialistes en alguna de les matèries objecte de les proves de la present convocatòria.  
- Un/a vocal es nomenarà d'entre els membres de l'Associació de Guies Oficials de la Comunitat Valenciana.  
7.3. El tribunal, per a la realització de les proves, designarà les persones col·laboradores, ajudants i assessores especialistes que estime oportú.  
7.4. Corresponen al tribunal les funcions relatives al desenvolupament del contingut de les proves, l'elaboració de les preguntes corresponents al temari de l'annex, així com l'assistència a les proves, a la qualificació de les persones aspirants i, en general, l'adopció de totes les mesures que siguen precises amb vista al correcte desenvolupament de les proves d'habilitació.  
7.5. El tribunal tindrà la seua seu en la Direcció General de Turisme, Ciutat Administrativa Nou d'Octubre, torre 2, carrer de la Democràcia, 77, 46834 València.  
7.6. El tribunal, a l'efecte de gratificacions i indemnitzacions, es regirà pel que disposen el Decret 24/1997, d'11 de febrer, sobre indemnitzacions per raó del servici i gratificacions per servicis extraordinaris, i el Decret 7/2023, de 27 de gener, pel qual es modifica el seu annex.  
  
7.7. El funcionament del tribunal es regirà segons la Llei 40/2015, d'1 d'octubre, de règim jurídic del sector públic.  
  
Octau. Nomenament del tribunal, dates i orde d'intervenció  
Tant el nomenament del tribunal com el lloc, dia i hora per a la realització de la primera prova s'efectuarà per resolució de la persona titular de la Direcció General de Turisme.  
Els interessats en el procediment podran promoure la recusació dels membres del tribunal i, si és el cas, dels seus assessors, d'acord amb el que disposa l'article 24 de la Llei 40/2015, d'1 d'octubre, de règim jurídic del sector públic.  
L'orde d'intervenció de les persones aspirants a les proves començarà amb la lletra «H», segons el resultat del sorteig celebrat el dia 11 de març de 2024 (DOGV 9816, 26.03.2024), i se seguirà l'orde alfabètic de cognoms a partir d'esta.  
  
Nové. Lloc, procés i contingut de les proves  
Les persones aspirants hauran de triar i assenyalar en la sol·licitud de la convocatòria la ciutat de preferència per a la realització de la prova de coneixements específics entre les ciutats d'Alacant, Castelló de la Plana i València.  
Les persones aspirants hauran d'acudir al lloc de la realització de les proves proveïts del document d'identificació original, en la data i hora que es determine, així com de llapis núm. 2 i goma d'esborrar.  
  
Les persones aspirants seran anomenades per a la realització de les proves un màxim de dos vegades, i quedaran decaiguts en els seus drets els qui no compareguen a fer-les.  
Durant les proves, els membres del tribunal, suplents o el personal de suport o col·laborador podran requerir les persones aspirants que acrediten la seua identitat en qualsevol moment.  
Amb l'antelació adequada es publicaran en el web la distribució de les aules.  
9.1. D'habilitació de guia de turisme de la Comunitat Valenciana.  
9.1.1. Procés d'habilitació.  
El procés d'habilitació desenvolupa el que disposa el Decret 62/1996, de 25 de març, del Consell, pel qual s'aprova el Reglament regulador de la professió de guia de turisme a la Comunitat Valenciana.  
  
9.1.2. Contingut. Coneixements específics.  
La prova de coneixements específics es realitzarà de manera presencial i estarà integrada per:  
a) Una prova eliminatòria tipus test de 100 preguntes, en la qual les contestacions errònies es valoraran negativament amb una penalització equivalent a un terç del valor de cada contestació correcta i les contestacions en blanc ni puntuen ni penalitzen, per a la realització de la qual les persones aspirants disposaran de 100 minuts.  
La fórmula de correcció serà: respostes correctes netes = nre. d'encerts - (nre. d'errors/3).  
La prova versarà sobre el contingut de la llista de temes publicat com a annex de la present resolució i es compondrà de:  
- 15 preguntes referides al temari de gestió, assessorament i assistència a grups turístics. Preparació i desenvolupament d'itineraris turístics. Normativa turística. Objectius de Desenvolupament Sostenible (ODS).  
- 25 preguntes referides al temari de coneixements de l'actualitat política, econòmica, social, cultural i del turisme a Espanya i a la Comunitat Valenciana.  
- 30 preguntes sobre història i història de l'art de la Comunitat Valenciana.  
- 30 preguntes de geografia i medi ambient de la Comunitat Valenciana.  
b) Superada la prova tipus test, es realitzarà una segona prova consistent en una exposició oral d'un supòsit pràctic, extret a l'atzar per la persona aspirant d'entre diverses propostes de Béns d'Interés Cultural de la Comunitat Valenciana (BICs) plantejades pel tribunal, per a la qual es disposarà aproximadament de 10 minuts.  
Es valorarà la capacitat de comunicació, desimboltura, coherència en l'exposició, correcció gramatical, la fluïdesa en el discurs i els coneixements sobre el supòsit pràctic.  
  
Dècim. Valoració de les proves i publicitat del procés  
10.1. La valoració de totes les proves serà d'apte/a o no apte/a i s'haurà de ser apte/a en totes les proves per a obtindre l'habilitació de guia de turisme de la Comunitat Valenciana.  
La prova tipus test es considerarà superada (apte/a) si s'obté un mínim de 50 respostes correctes netes.  
La valoració de la prova oral serà de 0 a 4 punts i la superaran (apte/a) els qui obtinguen una puntuació mínima de 2 punts.  
10.2. Valorada la prova tipus test, es publicarà la relació provisional de persones aspirants declarades aptes o no aptes pel tribunal.  
En el termini de deu dies hàbils, les persones participants en la prova tipus test podran sol·licitar un aclariment sobre la qualificació obtinguda en la prova esmentada, mitjançant un escrit dirigit telemàticament al tribunal de la convocatòria en què especifiquen les raons que motiven la sol·licitud, únicament a través del tràmit electrònic:  
https://www.gva.es/va/inicio/procedimientos'id\_proc=G18492  
Transcorregut el termini i resoltes les sol·licituds d'aclariment, el tribunal elaborarà la llista definitiva de persones candidates declarades aptes en la prova tipus test i les convocarà per a la realització de la prova oral.  
10.4. Efectuada i valorada la prova oral, es publicarà la relació provisional de persones aspirants declarades aptes o no aptes pel tribunal.  
  
En el termini de deu dies, les persones participants en la prova oral podran sol·licitar un aclariment sobre la qualificació obtinguda, mitjançant un escrit dirigit telemàticament al tribunal de la convocatòria en què especifiquen les raons que motiven la sol·licitud, únicament a través del tràmit electrònic:  
https://www.gva.es/va/inicio/procedimientos'id\_proc=G18492  
Així mateix, disposaran del mateix termini de deu dies per a aportar el document que, amb un nivell mínim B2 del Marc Europeu Comú de Referència per a les Llengües, acredite el domini d'una llengua estrangera, idiomes oficials de la Comunitat Valenciana per a les persones estrangeres o, si és el cas, llengua de signes, d'acord amb el que establix l'apartat 2.1.c de la present convocatòria, per haver-se obtingut després de la realització de la sol·licitud de participació en les proves i no haver-ho aportat amb anterioritat, presentació que haurà de fer-se a través de l'apartat d'esmena del tràmit electrònic:  
https://www.gva.es/va/inicio/procedimientos'id\_proc=G748  
  
Onzé. Relació definitiva de persones aspirants declarades aptes  
  
Transcorregut el termini a què es referix el paràgraf segon de l'apartat 10.4 anterior, el tribunal elaborarà i publicarà la llista definitiva de persones candidates declarades aptes i que posseïsquen la totalitat dels requisits exigits en la present convocatòria, i proposarà la persona titular de la Direcció General de Turisme la seua habilitació com a guies de turisme de la Comunitat Valenciana i la seua inscripció en el Registre de turisme de la Comunitat Valenciana.  
Resoltes les habilitacions, es procedirà a l'expedició de les acreditacions de guia de turisme de la Comunitat Valenciana o document que, si és el cas, siga procedent. En este sentit, les persones candidates declarades aptes hauran de remetre una fotografia grandària carnet en format JPG a l'adreça de correu electrònic: ahdfahiwciczi@mve.ee i indicar-hi les dades personals.  
  
Dotzé. Recursos  
Contra les resolucions i actes de tràmit del tribunal als quals es referix l'article 112.1 de la Llei 39/2015, d'1 d'octubre, del procediment administratiu comú de les administracions públiques, podrà interposar-se un recurs d'alçada davant de la persona titular de la Direcció General de Turisme, en el termini d'un mes, comptat des de l'endemà de la seua publicació, segons el que disposen els articles 121 i 122, en relació amb l'article 30.4 de la llei esmentada.  
Contra la present resolució, que no posa fi a la via administrativa, podrà interposar-se un recurs d'alçada davant de l'òrgan superior jeràrquic, en el termini d'un mes, comptat des de l'endemà de la seua publicació, d'acord amb el que establixen els articles 121 i 122, en relació amb l'article 30.4, de la Llei 39/2015, d'1 d'octubre, del procediment administratiu comú de les administracions públiques.  
  
València, 2 de maig de 2024.- El director general de Turisme: José Manuel Camarero Benítez.  
  
  
ANNEX  
Temari convocatòria de guies de turisme  
  
A) Gestió, assessorament i assistència a grups turístics: Preparació i desenvolupament d'itineraris turístics. Normativa turística. Objectius de desenvolupament sostenible (ODS).  
1. Preparació i desenvolupament d'itineraris turístics: característiques i tipologia d'itineraris; estudis previs i adequació dels itineraris a les motivacions i peculiaritats del grup; planificació de visites turístiques, calendari, horaris i recorreguts.  
2. Informació, orientació i assistència turística: atenció al client; tècniques d'acolliment, habilitats socials, interacció guia-usuari, suggeriments i recomanacions; qüestions turístiques pràctiques, tècniques de conducció de grups, tècniques de comunicació i gestió de servicis.  
  
3. Tècniques de comunicació oral. Orde i presentació dels arguments. Planificació de la intervenció. La gestió del temps.  
4. Parlar en públic a grups de turistes. Habilitats bàsiques. Establiment d'objectius. Identificació i ajust a les necessitats del grup. Manteniment de l'atenció i el contacte.  
5. La veu. Com utilitzar-la. Tècniques per a millorar el to, l'equilibri i la postura corporal.  
6. Text consolidat de la Llei 15/2018, 7 de juny, de la Generalitat, de turisme, oci i hospitalitat de la Comunitat Valenciana: Títol preliminar. Disposicions generals: Capítol I. Objecte i àmbit d'aplicació (art. 1 i 2); Capítol II. Definicions (art. 3). Llibre I, Gestió col·laborativa i corresponsable: Títol II. Ètica i hospitalitat: Drets i obligacions dels usuaris i usuàries i de les empreses turístiques: Capítol I. Principis generals (art. 14 i 15); Capítol II. Drets i obligacions (de l'art. 16 al 20). Llibre III. L'activitat turística: Títol I. Ordenació del sector turístic: Capítol I. Disposicions generals (de l'art. 52 al 55), (de l'art. 58 al 60); Capítol II. Allotjament turístic (de l'art. 63 al 65); Capítol III. Mediació turística. Agències de viatge (art. 69 i 70); Capítol IV. Entreteniment i oci (de l'art. 71 al 74); Capítol V. Difusió, assessorament i informació (art. 75 i 76). Títol II. Disciplina turística: Capítol I. Inspecció turística (art. 81 al 85); Capítol II. Potestat sancionadora (art. 86 al 90); Capítol III. Infraccions i sancions (art. 91 al 96).  
  
https://cindi.gva.es/va/web/turisme/normativa  
7. Text consolidat del Decret 62/1996, de 25 de març, del Govern Valencià, pel qual s'aprova el reglament regulador de la professió de guia de turisme.  
https://cindi.gva.es/va/web/turisme/normativa  
8. Objectius de Desenvolupament Sostenible (ODS). Nocions bàsiques. Objectius 10, 11, 12 i 13.  
https://www.un.org/sustainabledevelopment/es/objetivos-de-desarrollo-sostenible/  
  
B) Coneixements generals sobre l'actualitat política, econòmica, social, cultural i del turisme a Espanya i a la Comunitat Valenciana.  
1. L'economia de la Comunitat Valenciana. Anàlisi sectorial actual i tendències de futur.  
2. Població i assentaments urbans a la Comunitat Valenciana. Anàlisi actual i tendències de futur.  
3. Xarxa d'infraestructures de transport de la Comunitat Valenciana.  
4. Turisme i medi ambient a la Comunitat Valenciana. Principals recursos paisatgístics.  
5. Turisme i cultura a la Comunitat Valenciana. Principals recursos culturals.  
6. Gastronomia de la Comunitat Valenciana. Identificació dels plats típics de la cuina tradicional (arrossos, plats mariners, verdura, rebosteria, etc.). Preparació i ubicació territorial. Coneixement dels productes de fabricació artesanal en cada província (terrisseria, ceràmica, mobles, mantes, etc.).  
7. Artesania de la Comunitat Valenciana. Evolució i desenvolupament de les tradicions artesanals fins als nostres dies. Coneixement dels productes de fabricació artesanal en cada província (terrisseria, ceràmica, mobles, mantes, etc.).  
8. Festes i folklore de la Comunitat Valenciana: coneixement de les principals festes regionals i municipals, tant religioses com paganes.  
  
9. Els museus de la Comunitat Valenciana: el MuVIM, l'IVAM, el Museu de Belles Arts Sant Pius V, la Ciutat de les Arts i de les Ciències, el MAGA, el MARQ, el Museu d'Història de València, el Museu de Prehistòria de València, etc.  
  
C) Història I història de l'art de la Comunitat Valenciana.  
1. La prehistòria: caçadors i agricultors. Els primers metal·lúrgics. L'art rupestre llevantí: la Sarga i el Pla de Petracos a Alacant, el paratge de la Valltorta a Castelló i les coves de Parpalló i l'Aranya a València.  
  
2. La cultura ibèrica: trets definitoris (contestans, edetans i ilercavons). L'art ibèric: característiques i conjunts més importants.  
  
3. La romanització: romans i cartaginesos. L'organització i el mode de vida romà. Característiques i manifestacions més importants. Principals jaciments: Sagunt, l'Alcúdia, el Tossal de Manises i València.  
  
4. El període islàmic. La invasió àrab. Emirat i califat. Els regnes de taifes: la taifa de Dénia i la taifa de València. L'episodi del Cid. Almoràvits i almohades. La cultura islàmica valenciana.  
5. La reconquesta de les terres valencianes: Jaume I. La incorporació de les terres del sud: Jaume II. La creació del nou regne: organització i institucions. La societat sorgida de la conquesta.  
6. La baixa edat mitjana. El segle XIV: crisi i conflictes. El problema dinàstic i el compromís de Casp. El creixement econòmic del segle XV: el Segle d'Or valencià. València i el món mediterrani. La cultura tardomedieval valenciana. L'art gòtic en les terres valencianes: característiques i manifestacions més importants.  
7. El Regne de València en la monarquia hispànica. Unió dinàstica i estructura foral. El segle XVI: expansió econòmica i tensions socials. Les germanies i el problema de la pirateria barbaresca en les costes valencianes. El segle XVII: crisi econòmica i l'expulsió dels moriscos valencians.  
8. L'art renaixentista i barroc a la Comunitat Valenciana. Característiques i manifestacions més importants.  
9. El segle XVIII. La Guerra de Successió i el Decret de Nova Planta. La nova administració. El creixement del segle XVIII: bases i límits. La Il·lustració valenciana. Cap a la crisi de l'Antic Règim.  
10. L'art neoclàssic a la Comunitat Valenciana. Característiques i manifestacions més importants.  
11. La revolució liberal. La Guerra del Francés i l'inici de la revolució liberal. Absolutisme i carlisme. Les transformacions de la propietat. El creixement urbà. L'afirmació de la burgesia. Les estructures polítiques liberals. El sistema de la Restauració. Tensions socials i moviment obrer.  
12. Del romanticisme a la Renaixença. L'arquitectura i les arts plàstiques del segle XIX a la Comunitat Valenciana. El modernisme: característiques i manifestacions més importants. La figura de Vicent Blasco i Ibáñez i de Joaquim Sorolla.  
13. La II República i la Guerra Civil. Les etapes del període republicà. La cultura durant la República i la Guerra Civil. La situació posterior a la Guerra Civil: el franquisme.  
14. L'arquitectura i les arts plàstiques des de la primera mitat del segle XX fins als nostres dies. Característiques i manifestacions més importants.  
  
D) Temari de geografia i medi ambient de la Comunitat Valenciana.  
  
1. El marc geogràfic de la Comunitat Valenciana. Trets del clima. El poblament vegetal. Rius i rambles. Aiguamolls i àrees lacustres.  
  
2. Eixos de comunicació i mitjans de transport.  
3. La distribució del turisme en espai litoral: principals destinacions. El turisme d'interior: turisme rural, turisme de naturalesa. Espais consolidats i en desenvolupament. Turisme urbà a la ciutat de València. El turisme com a sector econòmic  
4. Definició d'espai natural i tipologies d'espais naturals: parc natural, reserva natural, paratge natural, monument natural, lloc d'interés i paratge natural municipal.  
5. Parcs naturals a la província d'Alacant: Fondó, Montgó, Font Roja, serra de Mariola, la Mata-Torrevieja, serra Gelada, salines de Santa Pola, el penyal d'Ifac i la marjal de Pego-Oliva.  
6. Parcs naturals de la província de Castelló: Prat de Cabanes-Torreblanca, Desert de les Palmes, Columbretes, Tinença de Benifassà, serra d'Irta, Penyagolosa i serra d'Espadà.  
7. Parcs naturals de la província de València: el Parc Natural de l'Albufera, serra Calderona, Puebla de San Miguel, Chera-Sot de Chera, el Túria i Hoces del Cabriel.  
8. La biodiversitat a la Comunitat Valenciana: importància i conservació.  
9. L'ús públic i el turisme sostenible als parcs naturals: concepte, normatives reguladores, l'ecoturisme, equilibri entre turisme i medi ambient, objectius que es perseguixen amb la creació dels PIC.